У одбрани "Ипсаре" су јуначки изгинули и неки Срби из Боке которске. На југу острва, манастир Светог Николе је претворен у тврђаву, у који су хришћани поставили 24 топа. Раде из Грбља је са својим људима бранио ову тврђаву. 1. јула турски бродови су опколили острво. Сјевероисток острва је бранио Коста Арбанас, који се продао Турцима. Раде је одлучио да остави примјер јунацима и част свом отачаству. Отворио је врата тврђаве да изађе ко жели, а сам је одлучио да ће запалити барутану када Турци навале. Сви су одлучили да ту погину. Експлозија је потресла цијело оство, а поред страдалих хришћана, било је и око 2000 Турака који су животе изгубили под зидинама манастира-тврђаве.